Vyhlásenie predsedníctva

Elizabeth Lynne
Vážený pán predsedajúci, chcem len oznámiť, že písomné vyhlásenie 0054/2009 o preprave koní určených na zabitie v Európskej únii získalo požadovaný počet podpisov. Rada by som všetkým poďakovala za jeho podpísanie. Je to pre nás skvelá správa.

Predsedajúci
Vážené kolegyne, vážení kolegovia, dnes si pripomíname 20. výročie prepustenia Nelsona Mandelu z väzenia v Juhoafrickej republike po tom, čo si odpykal 27 rokov z doživotného trestu, na ktorý ho odsúdil režim v roku 1964.
(potlesk)
Ako možno viete, pán Mandela bol prvým nositeľom Sacharovovej ceny, keď v roku 1988 Parlament toto ocenenie založil.
Pri príležitosti 20. výročia prepustenia Nelsona Mandelu z väzenia predseda Európskeho parlamentu Jerzy Buzek povedal: "Nelson Mandela je inšpiráciou a ostáva v srdciach a mysliach mnohých ľudí v celej Európe, Afrike a na celom svete. Meno Nelsona Mandelu bude navždy spojené s bojom za slobodu, spravodlivosť a demokraciu. Statočnosť Nelsona Mandelu pri požadovaní integrity v demokratickom živote, ľudských právach a zmierení vo vzťahu k minulým protivníkom stanovila najvyššie normy, ktorými sa musíme riadiť a usilovať sa o ne.
(potlesk)
Pokračujúci boj Nelsona Mandelu a charitatívna práca v úsilí poraziť HIV, respektíve AIDS znamená, že zostáva svetielkom nádeje pre milióny ľudí na celom svete.
Aj po dvadsiatich rokoch podporujeme posolstvo Nelsona Mandelu: ,je to v našich rukách'."
Michael Cashman
predseda delegácie pre vzťahy s Juhoafrickou republikou. - Vážený pán predsedajúci, budem veľmi stručný, pretože nechcem Parlament zdržiavať.
Ako ste správne povedali, pred 20 rokmi Nelsona Mandelu prepustili z väzenia po tom, čo si odpykal 27 rokov väzenia z politických dôvodov. Svet sledoval jeho záverečný úsek cesty za slobodou. Bol to deň, ktorý zmenil Juhoafrickú republiku a pravdepodobne celý svet. Založil novú, modernú Juhoafrickú republiku. To, že to urobil bez hnevu, odporu či trpkosti, ukazuje, že je štátnikom, ktorý o hlavu a plecia prevyšuje mnohých iných. Domnievam sa, že je žijúcim príkladom toho, že nás naše dejiny buď väznia, alebo oslobodzujú. Svojím vlastným oslobodením oslobodil krajinu, poslal apartheid na smetisko dejín a Juhoafrickú republiku doviedol k multirasovej demokracii. Vzdávame mu poctu.
(potlesk)
